Многія з нас чулі, што на базе гімназіі-інтэрната працуе лабараторыя па легаканструяванні. У скарбонцы юных таленавітых робататэхнікаў і іх кіраўніка Вячаслава Саўчыка, які нядаўна за высокі прафесіяналізм адзначаны медалём Францыска Скарыны, — узнагароды ўсіх узроўняў: абласнога, рэспубліканскага і міжнароднага. У лістападзе дзве каманды ў складзе Андрэя Маліноўскага, Арцёма Чаўлыткі, Дзяніса Барыева і Георгія Марозава прынялі ўдзел у Сусветнай алімпіядзе робатаў у Тайландзе, у якой спаборнічалі прадстаўнікі 63 краін. Зборная каманда КВЗ навучэнцаў і педагогаў раёна на рэспубліканскім турніры “У будучыню з усмешкай-2018” заваявала трэцяе месца, а на абласным фестывалі ў Салігорску на кубак губернатара Мінскай вобласці выйшла пераможцам.